Els dies 9 i 10 de maig la Generalitat de Catalunya va oferir als visitants de la Fira de Primavera de Tremp, en una carpa instal·lada a la plaça Capdevila d'aquesta població, tota la informació sobre els nous serveis, els nous projectes i les noves infraestructures a les comarques de l'Alt Pirineu i Aran.
Els dies 9 i 10 de maig la Generalitat de Catalunya va oferir als visitants de la Fira de Primavera de Tremp, en una carpa instal·lada a la plaça Capdevila d'aquesta població, tota la informació sobre els nous serveis, els nous projectes i les noves infraestructures a les comarques de l'Alt Pirineu i Aran (l'Alta Ribagorça, l'Alt Urgell, la Cerdanya, el Pallars Jussà, el Pallars Sobirà i la Val d'Aran).
La carpa va incloure estands de la Delegació Territorial del Govern a l'Alt Pirineu i Aran, del Departament de Salut, del Departament d'Agricultura, Alimentació i Acció rural (Prodeca, Promotora d'Exportacions Catalanes) i del Departament de Treball.
En l'estand de la Delegació Territorial del Govern, una exposició titulada "Per l'Alt Pirineu i Aran" va explicar les iniciatives i serveis impulsats per l'Administració de la Generalitat a la regió.
L'Alt Pirineu i Aran és un dels àmbits d'aplicació del Pla territorial general de Catalunya i també una aposta clara del Govern per esdevenir futura vegueria.
Històricament, aquesta zona ha concentrat dèficits importants en infraestructures i serveis per la naturalesa singular del territori.
D'aquí ve la necessitat d'aplicar una política d'inversió que afavoreixi el reequilibri territorial, tot fent les inversions necessàries en aquestes comarques de muntanya.
L'exposició va presentar les principals actuacions del Govern en aquest territori, agrupades en sis grans blocs: per unes infraestructures de qualitat, per la dinamització de l'economia, pels serveis a les persones, per la seguretat de les persones, per garantir l'accés a l'habitatge i, finalment, per preservar el patrimoni.
En aquests moments, cal destacar l'esforç inversor de la Generalitat en els serveis sanitaris i educatius.
En són exemples actuacions com el nou Hospital Transfronterer de la Cerdanya, la posada en marxa de nous Centres d'Atenció Primària i les millores en els hospitals i en el transport sanitari.
Altres apostes de l'acció de govern passen pel turisme; la preservació del patrimoni cultural, amb una atenció especial al romànic; les millores de la xarxa viària, amb els projectes del port de Perves i de Comiols i la variant d'Esterri d'Àneu; les inversions per garantir l'accés a l'habitatge a tothom; l'increment de les places assistencials; els nous d'equipaments culturals com ara arxius i biblioteques, i les noves instal·lacions esportives, com és el cas dels pavellons de Vielha i de Tremp o la piscina coberta del Pont de Suert.
També cal remarcar l'execució de projectes clau per al desenvolupament econòmic d'aquest territori: el Pla de Dinamització Comarcal al Pallars Jussà, amb ajudes econòmiques a iniciatives empresarials; el programa "Ribagorça Romànica"; els fons europeus LEADER; i les millores dels regadius a la Conca de Tremp i de molts camins rurals.
A més, el Govern, tenint compte la singularitat i allunyament del territori, posa també un èmfasi especial en el suport als ajuntaments, en l'accés al sistema de beques per part dels estudiants universitaris i en la creació de línies de transport públic que afavoreixen la mobilitat en aquesta àrea.